આ અંગે સૂત્રો પાસેથી મળતી માહિતી અનુસાર સુરત જિલ્લા એલસીબી અને એસઓજીમાં ઘણા લાંબા સમયથી મહત્વની બે બ્રાન્ચનો વહીવટ પીએસઆઇ પાસે કરાવવામાં આવી રહ્યો છે. જેને લઈ પોલીસ બેડામાં ખાસ્સી નારાજગી હતી. જિલ્લામાં ગંભીર ગુનાઓ વધી રહ્યા છે અને અનેક ગુનાઓ વણઉકેલાયેલા છે આવી પરિસ્થિતીમાં થોડા દિવસ અગાઉ એલસીબીના પી.આઈ. તરીકે સરવૈયાની નિમણૂક કરી હતી. અને આ દરમ્યાન રાજ્ય પોલીસ વડાનો પણ એક પરિપત્ર બહાર પડ્યો હતો. પાંચ વર્ષથી વધુ સમય સુધી એક જગ્યાએ નોકરી કરતાં પોલીસ કર્મચારીઓની બદલી કરવી અથવા તો આ જગ્યાએ નોકરી કરવા અંગેનું ચોક્કસ કારણ જણાવવા કહ્યું હતું. આવા અનેક પરિબળોને લઈ જિલ્લા પોલીસ વડાએ એક બદલીનો ગંજીફો ચીપ્યો હતો અને સાથે નવો હુકમ કર્યો હતો. જેમાં એલસીબીનો ચાર્જ સંભાળતા ફર્લો સ્કવોડના પીએસઆઇ ઝીઝુવાડિયા સહિત ફર્લો સ્કવોડના સ્ટાફના માણસોએ હવે એટેચ એસઓજી સાથે કામ કરવાનું રહેશે. આ સુધી આ સ્કવોડના માણસો એલસીબી સાથે કામ કરતાં હતા. હાલમાં એસઓજીનો ચાર્જ પીએસઆઇ પાસે છે અને ઇન્ચાર્જ પીએસઆઇ બલોચ એસઓજીનો વહીવટ સંભાળી રહ્યા છે. જે જિલ્લા પોલીસ વડાની નજીક હોવાનું જાણવા મળી રહ્યું છે. કયા કારણોસર આ પ્રકારનો નિર્ણય લેવાયો તે અંગે પોલીસ કર્મચારીઓ કે અધિકારીઓ મૌન સેવી રહ્યા છે. પરંતુ આ નિર્ણયને લઈ અનેક તર્ક વિતર્ક વહેતા થયા છે.